Selvänäkijä kertoi, että rappusten alla on kätkö – Nuutajärven kartanosta löytyi yli 100-vuotias lasten salahuone

Lasten leikkihuoneessa ei käyty yli viiteenkymmeneen vuoteen – ”Epätodellinen olo.”

Salahuone oli tapetoitu postikorteilla ja piirustuksilla.­

Ensin tuli epätodellinen olo – voiko tällaista olla?

Tunne valtasi helsinkiläisen lääkäri-joogaohjaaja Sauli Siekkisen, kun remonttimiehet lähettivät hänelle kuvia kartanoremontin keskeltä Urjalasta. Löydöstä kertoi ensimmäisenä Helsingin Sanomat.

Kuvaviesteissä näkyi vanha piilohuone, joka löytyi portaiden alta, kun remonttimiehet olivat vaihtamassa hirsiä. Soppi on varsin pieni, noin neljän neliömetrin kokoinen tila. Seinä oli vuorattu sadoilla vanhoilla postikorteilla. Mukana on joulu- ja pääsiäistervehdyksiä, mutta myös muotokuvia ja eläinaiheita.

Yhdessä kortissa on vuosiluku 1898.

Yli satavuotias salahuone paljastui remontin yhteydessä. Kuva: Sauli Siekkinen­

– Lattialla virui vanhoja lastenkirjoja, silitettyjä karkkipapereita ja leikkikattiloita, Siekkinen kertoo IS:lle.

Uusimpia tavaroita, Pauligin autokeräilykortteja, valmistettiin vielä 1950-luvulla. Siitä voisi päätellä, että kolossa on leikitty vielä 1950-luvulla.

– Minua yllätti se, ettei se ollut lainkaan pimeä, kuin kauhuelokuvien kellariloukko. Ikkuna tuo salapaikkaan valoa.

Huoneeseen pääsi ikkunan kautta, joka halkoi portaikkoa. Portaikon ja ikkunanpielen väliin jäi pieni kolo, josta mahtuu sisään käytännössä vain lapsi. Se onnistui, kun sisäikkunat otettiin kesäksi pois.

Juttu jatkuu kuvien jälkeen.

Salahuoneeseen pääsi ikkunan kautta pienestä kolosta. Kuva: Sauli Siekkinen­

Salahuoneen sisäänkäynti on niin ahdas, että siitä mahtuu käytännössä vain lapsi. Kuva: Sauli Siekkinen­

Uusrenessanssityylinen kartano täyttää 200 vuotta ihan pian, vuonna 2022. Aikoinaan kartanon yhteydessä toimi myös lasitehdas. Museovirasto ja Pirkanmaan ELY-keskus tukevat restaurointia.

Selvännäkijä vinkkasi

Täysin yllätyksenä huoneen löytyminen ei Siekkiselle tullut. Hän veti pari vuotta sitten talossa opaskierrosta, kun muuan arviolta seitsemänkymppinen nainen tuli juttusille. Tämä kysyi, vieläkö kartanossa oli se huone, jossa oli postikortteja.

Silloin Siekkinen luuli naisen tarkoittaneen toista huonetta, mutta nyt hän tietää paremmin.

– Nainen oli varmasti itse leikkinyt piilohuoneessa. Olen yrittänyt tavoittaa tätä naista, mutta harmikseni en ole löytänyt häntä. Meillä on käynyt opastuksilla satoja ihmisiä, Siekkinen harmittelee.

Muunkinlaista vihiä hän oli saanut jo aiemmin.

– Eräs tuttu amerikkalainen selvänäkijä kertoi, että portaiden alle on kätkettynä jotain.

Juttu jatkuu kuvan jälkeen.

Salahuoneen seinä on vuorattu sadoilla korteilla. Kuva: Sauli Siekkinen­

Pysähtynyt tunnelma

Siekkinen osti Nuutajärven kartanon muutama vuosi sitten suvulta, jolla se oli ollut kauan. Tämän vuoksi kartanosta löytyi paljon tavaraa, joka oli maannut paikoillaan vuosikymmeniä. Hammasharjat ovat jääneet paikoilleen, huonekalut sijoilleen ja vaatteet kaappeihin. Vuodevaatteetkin olivat yhä sijattuina vuoteisiin.

Se tekee paikasta aavemaisen.

– Kukaan ei ollut jaksanut tyhjentää kartanoa. Siellä oli kuitenkin paljon säilytystilaa, Siekkinen kertoo.

Hän kertoo, että vanha leikkikolo aiotaan säilyttää juuri sellaisena kuin se oli löydettäessä kuukausi sitten.

– Huone jää tuollaiseksi eli kaikki kortit jäävät seinille. Olen harkinnut kurkistusikkunaa tai jonkinlaista peilisysteemiä, jolla huoneeseen pääsisi kurkistamaan. Myös lamppu sinne kannattaisi laittaa että ulkopuolelta näkee nuo seinät.